Uudised - Loengusari „Selge pilt...!?"
Loengusari „Selge pilt...!?"
19. septembril toimus Tallinna Õismäe gümnaasiumis 12. klassidele loengusari „Selge pilt...!?".
Selle raames rääkisid kolm inimest liiklusõnnetustest, valest sõidukiirusest ning alkoholist. Loengu esimesel poolel oli kõnelejaks liikluspsühholoog Gunnar Meinhard. Temaga sai läbi arutatud eelnevalt tehtud testi tulemused. Samuti arvutasime välja sõiduki peatumisteekonna erinevatel kiirustel ning uurisime alkoholisisaldust teatud kindlas koguses alkoholis.
Loengu teisel poolel rääkis motopolitseinik Mirjam Männamaa. Tema tõi palju näiteid liiklusõnnetustest, mis on Eestis juhtunud. Peale selle rääkis ta veel oma liiklusõnnetusest mootorrattaga ning sellest, kuidas ta pärast õnnetust taastus.
Kolmandaks esinejaks oli liiklusõnnetuses kannatanu, kes oma liikumisvõimetuse tõttu peab liikuma ratastooliga. Ta jutustas, miks temaga nii juhtus ning kuidas ta oma eluga hakkama saab. Oma lugu rääkides pani ta kõiki järele mõtlema ning samas ka mõistma, kui habras elu tegelikult on ning kuidas vaid üks rumal tegu võib inimese elu täiesti muuta.
Brenda-Bridget Prikk, 12a